I dag vil man landet over markere, at det er 75 år siden, Danmark officielt opgav samarbejdspolitikken med den tyske besættelsesmagt under 2. Verdenskrig.

Men i Skagen husker man måske bedst, hvad der skete for 40 år siden.

Her blev man først snydt for en af de mest berømte malerier i Danmark. Men allerede dagen efter ændrede en telefonopringning alt, og den danske besættelsestid blev bundet sammen med en af de mest spektakulære episoder i den danske kunstverden.

Læs også : Forfatter om berygtet dansk nazispion: Hun ville ikke ynkes

Dyreste danske maleri

Den 29. august 1978 sad daværende direktør for Skagens Museum Knud Voss på forreste række i Bruun Rasmussens auktionslokaler i København.

Auktionen over skagensmaleren P.S. Krøyers maleri ’Sommeraften på Skagen Sønderstrand’ gik som planlagt.

Museumsdirektøren var sikker på, at maleriet nok skulle komme med ham hjem.

Men det næste bud fik auktionarius til at løfte blikket og kigge ud over den samlede flok bydere. En tysk stemme bagerst i lokalet viste sin interesse.